贈吾彦逸
作者：劉才邵
朝代：宋

paragraphs: 山上龍泓標水府，方欲往遊逢雨阻。
多謝山人會人意，約束群仙住朝雨。
遊氛洗盡天宇空，山色湖光相媚嫵。
就龍覓水酌清耳，雪山醍醐異凡乳。
是中冷煖已自知，豈更将心求佛祖。
流連清境不知晚，歸來已踏鼕鼕鼓。
年兄笑我太清生，旋掃風軒置樽俎。
欲将歌管聊相温，爲出紅粧唱金縷。
不信人言竹勝絲，昵昵朱絃将手語。
更長語笑益諠譁，快飲不勞觴插羽。
因思同榜七百人，翠琰鏤名藏梵宇。
邇來知有幾人在，相遇百中無四五。
與君是時俱少年，快馬輕衫冒塵土。
豈知重上君子堂，歲月驚人不堪數。
相看斑鬢點秋霜，況復中間多齟齬。
但餘契義敵杉松，青青不受冰霜侮。
自憐憂患落窮山，冊府不應重接武。
流離更覺主恩厚，獨慚未有涓埃補。
因君感激歌此詩，滿酌玉巵須對舉。